,,În perioada asta fac undeva la 150-200 km pe zi". Prima zi de primăvară, o provocare pentru curierii care au livrat flori
Ziua de 1 martie a fost o adevărată provocare pentru curierii care au avut de livrat buchete de flori.
Unii dintre ei au făcut sute de kilometri prin oraș de la o adresă la alta, ca să onoreze toate comenzile și să le aducă destinatarelor un zâmbet pe chip în prima zi de primăvară.
Încă de la primele ore ale dimineții, curierii au pornit la drum cu mășinile ticsite de flori.
Alexandru Oniga, livrator: ,,În perioada asta fac undeva la 150-200 km pe zi. E o perioadă foarte aglomerată pentru noi. Mă hrănesc zilnic din zâmbetele lor după ce le livrez buchetele."
Și Ovidiu a stat mult ieri în trafic.
Ovidiu Miclăuș, livrator: ,,Plecăm să facem pe cineva fericit, fericită mai exact. Doamnă, domnișoară, bunică."
Florile au fost însotițe de felicitări cu urări în ton cu ziua.
Femeie: "De la sora mea, o surpriză foarte frumoasă. Nu mă așteptăm. Un gest frumos."
Femeie: "Colegii mei de la birou. Lalelele sunt florile mele preferate, colorate."
A fost plin și în florării. Mulți clienți au vrut să aleagă și să ofere personal buchetele.
Monica Ochea, specialist marketing florărie: "Este una dintre cele mai aglomerate zile din an. În cele 17 florării din toată țara s-au mai pregătit buchete și aranjamente tot în jurul a trei mii de bucăți."
Prețurile pornesc de la câteva zeci de lei și pot ajunge la câteva sute, în funcție de complexitatea aranjamentului floral. În ceea ce privește livrarea, de cele mai multe ori, aceasta este gratuită în localitate.